b'\n_START_ARTICLE_\nAnton Cigoj\n_START_SECTION_\n\xc5\xbdivljenje in delo\n_START_PARAGRAPH_\nObiskoval je gimnazijo v Gorici (1905-1908), se nato \xc5\xa1e dve leti u\xc4\x8dil trgovskega poklica v Komnu in Gorici (1908-1910) in se prijavil v Avstro-ogrsko vojno mornarico. Slu\xc5\xbei je do konca 1. svetovne vojne, tudi na admiralski bojni ladji Viribus Unitis. \xc5\xbdelel je in se tudi prijavil za ekspedicijo na Ju\xc5\xbeni te\xc4\x8daj, pa je potem kon\xc4\x8dal kot elektri\xc4\x8dar v Trbi\xc5\xbeu (1918-1932), ko je zaradi narodne zavednosti moral pred fa\xc5\xa1izmom pobegniti v Kraljevino Jugoslavijo. Najprej se je ustavil v Celju, potem pa je z dru\xc5\xbeino \xc5\xbeivel v Mariboru, kjer je do leta 1941 delal v mariborski tiskarni. Ko so Maribor okupirali Nemci, so ga z dru\xc5\xbeino kot italijanskega dr\xc5\xbeavljana poslali v Trst. Po 8. septembru 1943 se je naselil v Vipavskem Kri\xc5\xbeu._NEWLINE_Cigoj je rad slikal \xc5\xbee v otro\xc5\xa1kih letih, s slikanjem je nadaljeval tudi, ko je slu\xc5\xbeil mornarico. V tem obdobju je najraje slikal marine. V \xc4\x8dasu, ko je \xc5\xbeivel v Trbi\xc5\xbeu je ustvarjal akvarele in oljne slike. Po naro\xc4\x8dilu je izdelal ve\xc4\x8d slik za cerkve. Za cerkev na Vipavskem Kri\xc5\xbeu je naslikal sv. Cirila in Metoda (sodelovala je tudi h\xc4\x8derka Danica). Freske in ornamentalno figuraliko pa je izdelal v cerkvah v Tolminu, Mirnu, Batujah, Tomaju, na Kamnem in Dornberku.'